“นายกฯ” แถลง “ครม.” ไฟเขียว ยืดพ.ร.ก.ฉุกเฉิน-เคอร์ฟิวทั่วปท.อีก 1 เดือน
"พล.อ.ประยุทธ์ จันทร์โอชา" นายกรัฐมนตรี แถลงยืนยัน ที่ประชุม ครม. มีมติยืดพ.ร.ก.ฉุกเฉิน-เคอร์ฟิวทั่วปท.อีก 1 เดือน! 
"พล.อ.ประยุทธ์ จันทร์โอชา" นายกรัฐมนตรี แถลงยืนยัน ที่ประชุม ครม. มีมติยืดพ.ร.ก.ฉุกเฉิน-เคอร์ฟิวทั่วปท.อีก 1 เดือน!
28 เม.ย. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม แถลงภายหลังการประชุมคณะรัฐมนตรี (ครม.) วันนี้ (28 เม.ย.63)​ ณ ตึกบัญชาการ 1 ทำเนียบรัฐบาล ว่าที่ประชุมครม.มีมติต่ออายุการบังคับใช้ พ.ร.บ.การบริหารราชการในสถานการณ์ฉุกเฉิน ออกไปอีก 1 เดือน พร้อมทั้งคงประกาศการห้ามประชาชนออกจากเคหะสถาน (เคอร์ฟิว) ทั่วประเทศในเวลา 22.00-04.00 น.และมาตรการควบคุมการเคลื่อนย้ายประชาชน ขณะที่ ครม.ยังให้คงวันหยุดพิเศษและวันหยุดราชการในเดือน พ.ค.63 ตามปกติ
ส่วนการผ่อนคลายมาตรการสกัดกั้นการแพร่ระบาดของเชื้อไวรัสโควิด-19 นั้น คงต้องรอการพิจารณาของคณะกรรมการฯ ที่ประกอบด้วยผู้เกี่ยวข้องด้านต่างๆ ที่จะพิจารณาในระยะต่อไป และขอให้ใจเย็นรอการประกาศให้ทราบต่อไป เพราะรัฐบาลทราบดีว่าประชาชนได้รับความเดือดร้อนด้านรายได้และการดำรงชีวิต แต่จำเป็นต้องพิจารณาด้วยความรอบคอบ โดยต้องคำนึงถึงความปลอดภัยของชีวิต และด้านสาธารณสุขเป็นหลัก
อย่างไรก็ตาม ได้ให้หลักการไปแล้วว่าจะต้องนำหลักการของกิจกรรมต่าง ๆ ในกทม.และต่างจังหวัดมาพิจารณาว่า 100% มีกิจกรรมใดที่สามารถ ผ่อนคลายข้อกำหนดบางประการได้บ้าง โดยแบ่งเป็น 4 ขั้นตอน ตั้งแต่ 1-4 ระยะห่างกัน 14 วัน และแบ่งประเภทกิจกรรมตามสีต่าง ๆ คือ สีขาว สีเขียว สีเหลือง และสีแดง ซึ่งส่วนกลางจะกำหนดเป็นหลักการของการปฏิบัติ ขณะที่ท้องถิ่นและผู้ประกอบการสามารถกำหนดมาตรการเสริมได้เอง เพื่อให้เป็น”ฟรีโควิด”
“จะทำมาตรการผ่อนปรนเป็นระยะ สถานประกอบการก็ต้องเตรียมการให้พร้อม ทุกคนเพิ่มเติมได้เพื่อให้เป็นโควิด-ฟรี พนักงานต้องตรวจโรค ท่านต้องทำเอง จะแจ้งภายในเร็ว ๆ นี้ จะประกาศให้ทราบ อย่าเพิ่งเรียกร้อง…ส่วนกลางมาพิจารณาแนวทางปฏิบัติ และฟังจากท้องที่ท้องถิ่นด้วย ต้องระมัดระวังการแพร่ระบาดไม่ให้กลับมา” พล.อ.ประยุทธ์ กล่าว